Cuneiform Tablet TC 3 68
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na pí-la-ḫa-a ir-ma-a-šur ú ku-ku-lá-num qí-bi-ma um-ma {d}en-LÍL-ba-ni-ma 1 ma-na KÙ.GI pá-ša-lam ni-is-ḫa-sú DIRI ku-nu-ki-a ik-ri-bu ša a-šur ku-ku-lá-num na-áš-a-ku-nu-tí a-ba-ú-a be-lu-a a-tù-nu i-na {d}UTU-šu ša ku-ku-lá-num e-ra-ba-ni-ma na-áš-pè-er-tí ta-ša-me-a-ni ku-nu-ki ša ri-ik-sí lá i-pá-ṭù-ru ni-is-ḫa-tí-šu li-qé-a-ma iš-ti KÙ.BABBAR ša DAM.GÀR-ri ni-is-ḫa-tí-šu i-dá ú ma-ḫa-i lá i-de₈-e šu-ma a ma-lá té-er-tí-a ša áš-pu-ra-ku-nu-tí-ni a-šur-lá-ma-sí i-pa-ni ku-ku-lá-nim i-ta-ṣa-am ri-ik-sà-am ša KÙ.KI ku-nu-ki-a a-na É a-šùr šé-ri-ba-ma na-ru-qám ša a-šar ri-ik-sú ku-nu-ki-a i-ba-ší-ú-ni ku-um-ra-am er-ša-ma ku-nu-ki-a am-ra-ma pu-uṭ-ra-ma a-na tí-ri be-e-li-im ri-ik-sà-am ša KÙ.GI šu-uk-na-ma ku-un-kà-ma i pá-ni ku-nu-ki šu-mì ú-dí-a šu-ma a ma-lá té-er-tí-a a-šur-lá-ma-sí lá i-ta-ṣa-ma a-a-wa-at-ku-nu ú a-wa-tí lá iš-té-me ri-ik-sú-am ša KÙ.KI a-dí ba-áb ḫa-ra-ni-šu iš-tí ku-ku-lá-nim li-ib-ší šu-ma a-šur-lá-ma-sí lá i-ta-ṣa-am ku-ku-lá-num i ba-áb ḫa-ra-ni-šu ri-ik-sà-am ša KÙ.KI ik-ri-bu ša a-šur a-na e-na-sú-en₆ DUMU šu-IŠTAR IGI ki-lá-le-ku-nu li-ip-qí-id-ma a-wa-tum lá ú-ṣí